《拟移家入郡而旧庐皆非我有呈茧雪》
明代·谢元汴

昔也叹无家，常疑多是屋。今来絜室谋，迭更姓字孰。

忆我托居时，数辈共一族。耕呼四五人，倾卮必尽斛。

双屦户外至，披衣亦出肃。汎爱无远近，馀惠及六畜。

仰视白日光，俯采庭中菊。冷蕊孟郊诗，寒夜多手录。

伝伝里巷内，忘形宛枝鹿。饥驱我出门，载笔事干禄。

嵚奇登一第，勉慰慈氏鞠。谓可斗升计，冰霜贞水菽。

何期大命徂，运数遘百六。鱼书与狐鸣，倏走龙蛇陆。

皇居犹不保，焉能恤蘧宿。敛翮云水栖，萧然倚深竹。

母曰能如是，与子返初服。饥食原田穗，渴饮碧涧澓。

翱翔颇自由，如彼空中■。优悠十载余，于世但碌碌。

忽闻太守来，弹冠出新沐。典则俨先民，高明耀薖轴。

时或示文字，挹之清风穆。古人怀远游，矧于躬得淑。

赧赤询邻里，尚有旧门塾。右作金吾居，左作庐江筑。

金吾驺从赫，雕弓插绣菔。庐江美言笑，戈矛藏阴䛢。

寄谢楮冠子，为计良未熟。吾等皆蝉翳，气势变寒燠。

鹊巢鸠居之，国风胡不读。吁嗟天地大，微躯果踖踧。

翘首瞻太行，十上九声矗。遥指齐州小，蠕蠕蠢车毂。

虎豹步中材，凡物皆慑伏。翩乎梁间燕，颉颃上下逐。

大海涌波涛，天吴怒闪煜。鲔鲦非不娱，羊裔类鸥鹜。

作者简介：谢元汴（一六○五—？），字梁也，号霜崖。澄海人。口讷，寡言笑。性颖异，读书过目成诵，博通六经子史。南明隆武元年（一六四五），赴福州投唐王，授兵科给事中。以直忤郑芝龙，革职归里。南明永历二年（一六四八），至肇庆谒桂王，复授兵科给事中。次年，奉命募兵平远。桂王西奔不返，遂奉母隐居丰顺大田泥塘。乱定，还居潮州郡城。母卒，披缁入台湾，不知所终。有《烬言》、《放言》、《霜崖集》、《霜山草堂诗集》、《和陶》、《霜吟》诸集。清康熙《潮州府志》卷九上、清乾隆修《潮州府志》卷二九有传。